Pierre Lagaillarde

Pierre Lagaillarde (født 15. mai 1931 i Courbevoie, død 17. august 2014 i Auch) var en av grunnleggerne av Organisation de l'armée secrète (OAS), som jobbet imot algirsk uavhengighet. 

Han var opprinnelig advokat i Blida i Algerie og dessuten reserveoffiser i fallskjermstyrkene. Han ble også valgt inn i administrasjonen i Alger. Han ble president i Association générale des étudiants d'Alger i 1957. Han tok del i opprøret i Alger i mai 1958, noe som var med på å bringe Charles de Gaulle tilbake til makten. 

Lagaillarde var medlem av Comité de salut public som motsatte seg algirsk uavhengighet, og som gikk til okkupasjon av Gouvernement général de l'Algérie (den lokale koloniale administrasjonen). I 1958 sto han på valglisten til Algérie française. Han ledet opprørsbevegelsen i januar 1960.

Lagaillarde ble holdt i la Santé i Paris, og flyktet under en permisjon til Spania (sammen med Jean-Jacques Susini, Jean-Maurice Demarquet, Marcel Ronda og Fernand Féral Lefevre). I Spania møtte de Raoul Salan. Sammen med Salan grunnla de OAS 3. desember 1960. Lagaillarde hadde mistet sin status som innvalgt representant, han ble dømt in absentia i mars 1961. Dommen lød på ti års fengsel. Imidlertid fikk han amnesti i 1968.

I oktober 1961 ble han arrestert i Madrid, sammen med fascisten Guido Giannettini. Franco forviste ham deretter til Kanariøyene.

Referanser 

Medlemmer av OAS
Personer dømt in absentia
Franske offiserer
Franske jurister
Personer fra Courbevoie
Franskmenn dømt for forbrytelser
Personer som har fått amnesti
Personer fra Europa involvert i terroraktivitet